
Uznesenie Správny súd v Bratislave v senáte zloženom z predsedníčky senátu Mgr. Moniky Hrašnovej a členov senátu Mgr. Simony Kočišovej, PhD. a JUDr. Barbory Vrbovej, v právnej veci žalobcu: Nezisková organizácia ProMikro, Tomášikova5724/9, Bratislava, IČO: 50 229 974, zastúpený: CORVIN LEGAL s.r.o, Skladná 3707/1A, Košice, IČO: 55 205 895, proti žalovanému: Ministerstvo investícii, regionálneho rozvoja a informatizácie Slovenskej republiky, Štefánikova 15, Bratislava, v konaní o preskúmanie zákonnosti rozhodnutia žalovaného č. 071931/2021 zo dňa 10.11.2021, o späťvzatí žaloby takto rozhodol: I. Správny súd v Bratislave konanie z a s t a v u j e. II. Žiaden z účastníkov konania nemá právo na náhradu trov konania. odôvodnenie: 1. Žalobca sa správnou žalobou domáhal zrušenia rozhodnutia žalovaného č. 071931/2021 zo dňa 10.11.2021, ktorým žalovaný podľa § 20 ods. 1 písm. d) v spojení s § 21 ods. 5 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov zastavil konanie o zmene rozhodnutia a neschválení žiadosti č.z. 071931/2021, č.s. 006133/2021/oHP zo dňa 10.11.2021. 2. Žalobca doručil Správnemu súdu v Bratislave (ďalej aj len ,,správny súd“) dňa 10.07.2025 späťvzatie správnej žaloby v celom rozsahu. Náhradu trov konania si neuplatnil. 3. Podľa § 63 zákona č. 162/2015 Z. z. Správny súdny poriadok (ďalej aj len „SSP“), žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá späť sčasti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 4. Podľa § 99 písm. a) SSP správny súd konanie uznesením zastaví, ak žalobca vzal žalobu späť skôr, ako správny súd vo veci rozhodol. 5. Vzhľadom na to, že žalobca vzal žalobu v celom rozsahu späť ešte pred rozhodnutím správneho súdu v merite veci, zákon nevyžaduje súhlas žalovaného so späťvzatím žaloby a správny súd v súlade s ustanovením § 99 písm. a) SSP v spojení s ustanovením § 63 SSP konanie zastavil. 6. Keďže konanie pred súdom o preskúmanie zákonnosti rozhodnutia žalovaného bolo zastavené z dôvodu, že žalobca vzal žalobu späť pred prejednaním veci, o vrátení súdneho poplatku za podanú žalobu rozhodne v súlade s § 11 ods. 3 v spojení s ods. 4 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov vyšší súdny úradník (§ 14 ods. 4 cit. zákona) samostatným uznesením.
7. O trovách konania rozhodol súd podľa § 170 písm. b) SSP tak, že žiaden z účastníkov konania nemá právo na ich náhradu. 8. Toto rozhodnutie prijal senát Správneho súdu v Bratislave pomerom hlasov 3:0 (§ 139 ods. 4 v spojení s § 147 ods. 2 SSP). Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Správny súd v Bratislave. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

